b'\n_START_ARTICLE_\nAlbert Anker\n_START_PARAGRAPH_\nAlbertas Ankeris (vok. Albert Anker, 1831\xe2\x88\x921910\xc2\xa0m.)\xc2\xa0\xe2\x80\x93 XIX a. \xc5\xa0veicarijos realistinis tapytojas. D\xc4\x97l \xc5\xa1veicar\xc5\xb3 buities vaizdavimo jis \xc5\xa0veicarijoje yra m\xc4\x97giamas ir vadinamas nacionaliniu tapytoju.\n_START_SECTION_\nBiografija\n_START_PARAGRAPH_\nAlbertas Ankeris gim\xc4\x97 1831\xc2\xa0m. baland\xc5\xbeio 1 d. Ne\xc5\xa1atelyje. Jis buvo antruoju i\xc5\xa1 trij\xc5\xb3 veterinaro Samuel Anker ir Marianne Elisabeth Gatschet \xc5\xa1eimos vaik\xc5\xb3. 1849 m. A. Ankeris persik\xc4\x97l\xc4\x97 \xc4\xaf Bern\xc4\x85, gyveno pas d\xc4\x97d\xc4\x99, 1851 m. \xc4\xafstojo \xc4\xaf Berno universitet\xc4\x85 mokytis teologijos. Tais pa\xc4\x8diais metais apsilank\xc4\x97 Pary\xc5\xbeiuje. 1852\xe2\x88\x921854 m. mok\xc4\x97si Hal\xc4\x97s universitete teologijos, keliavo po Vokietij\xc4\x85. Gr\xc4\xaf\xc5\xbe\xc4\x99s \xc4\xaf \xc5\xa0veicarij\xc4\x85 pasirinko tapytojo keli\xc4\x85, t\xc4\x97vas sutiko su tokiu s\xc5\xabnaus pasirinkimu. Met\xc5\xb3 pabaigoje A. Ankeris persik\xc4\x97l\xc4\x97 \xc4\xaf Pary\xc5\xbei\xc5\xb3, mok\xc4\x97si \xc5\xa0arlio Glero (1806\xe2\x88\x921874) studijoje, 1855 m. \xc4\xafstojo \xc4\xaf Imperatori\xc5\xa1k\xc4\x85j\xc4\x85 speciali\xc4\x85j\xc4\x85 dail\xc4\x97s mokykl\xc4\x85, kurioje mok\xc4\x97si bent iki 1860 m. Jis tapo Berno dailinink\xc5\xb3 draugijos nariu ir nuolat eksponavo savo paveikslus Berne, vasaras ir \xc5\xbeiemas leisdavo Pary\xc5\xbeiuje. 1859 m. jo paveikslas priimtas \xc4\xaf kasmetin\xc4\x99 oficiali\xc4\x85 Pary\xc5\xbeiaus salono parod\xc4\x85, kurioje jis nuolat eksponuodavo po vien\xc4\x85 ar du paveikslus iki 1885 m._NEWLINE_Nuo 1860 m. dailininkas nuolat prad\xc4\x97jo eksponuoti savo paveikslus parodose Ne\xc5\xa1atelyje. 1861 m. keliavo po Italij\xc4\x85. 1864 m. A. Ankeris ved\xc4\x97 Anna Ruefli (1835\xe2\x88\x921917) ir 1866 m. Pary\xc5\xbeiaus salone buvo apdovanotas aukso medaliu. 1870\xe2\x88\x921874 m. dailininkas buvo Berno kantono tarybos nariu. 1878 m. apdovanotas Garb\xc4\x97s legiono ordinu u\xc5\xbe ind\xc4\x97l\xc4\xaf \xc4\xaf Pasaulin\xc4\x97s parodos \xc5\xa0veicarijos paviljono organizavim\xc4\x85 Pary\xc5\xbeiuje. 1889 m. Pary\xc5\xbeiaus pasaulin\xc4\x97je parodoje jis buvo apdovanotas bronzos medaliu u\xc5\xbe tapyb\xc4\x85. 1900 m. Berno universitetas A. Ankeriui suteik\xc4\x97 garb\xc4\x97s daktaro laipsn\xc4\xaf, i\xc5\xa1leistas jo 40 paveiksl\xc5\xb3 reprodukcij\xc5\xb3 rinkinys. 1901 m. dailininkas patyr\xc4\x97 \xc5\xa1irdies sm\xc5\xabg\xc4\xaf, kuris prakti\xc5\xa1kai paraly\xc5\xbeiavo jo de\xc5\xa1in\xc4\x99 rank\xc4\x85. Albertas Ankeris mir\xc4\x97 1910 m. liepos 16 d. Inse, Berno kantone, kur palaidotas. Gyvenimo metu dailininkas k\xc5\xabr\xc4\x97 fajanso dekor\xc4\x85.'